text: Hjemmehjælpere redder mand ud af brændende hus
  17 juli 2013 kl. 08.56
  En mandlig hjemmehjælper satte onsdag formiddag sit eget liv på spil for at redde en mand ud af en brændende landejendom i Grøngrøft ved Aabenraa.
  Begge er indlagt på sygehus til observation for røgforgiftning. Beboeren i huset blev forbrændt på sine ben.
  Den ældre mands seng stod i flammer, da hjemmehjælperen kom ind i huset. Han fik hevet ham ud af huset og over til en genbo.
  Stuehuset blev raseret af branden. Kun ydermurene står tilbage.
  Aabenraa Brand og Redning fik stoppet branden, inden den bredte sig til en sidebygning.
  Brandfolkene er overbevist om, at hjemmehjælperen har reddet den ældre mands liv. Manden er så svagelig, at han bliver tilset af hjemmeplejen flere gange i døgnet.
  